Veiligheidswag doodgeskiet tydens vulstasierooftogArgieffoto Die polisie het ŉ reusesoektog van stapel gestuur na ŉ groep onbekende verdagtes wat vroeg Maandagoggend betrokke was in ŉ gewapende roof by ŉ vulstasie in Marlboro Gardens in Sandton. Kapt. Mavela Masondo, provinsiale woordvoerder van die polisie, het gesê die voorval het omstreeks 00:30 by ŉ Sasol-vulstasie plaasgevind. “Gewapende rowers het die werknemers van die vulstasie met wapens gedreig en hulle gedwing om die deur oop te maak en almal insluitend die joggies na binne gedwing. Hulle het die kluis oopgeblaas en met ŉ onbevestigde hoeveelheid kontant gevlug. Op pad uit het hulle ŉ Audi en ŉ Toyota Avanza gekaap. Hulle het op ŉ veiligheidswag (36) wat op ŉ paniekalarm reageer het losgebrand, en hy is op die toneel dood,” het Masondo gesê. Tebogo Magoro, woordvoerder van Netcare 911, het gesê die man het verskeie skietwonde gehad en is op die toneel dood verklaar. Niemand is nog in verband met die voorval in hegtenis geneem nie. Die polisie ondersoek ŉ saak van moord en sakeroof.